Umirovljeniku Borisu O. (73), koji je nožem u leđa u Tršćanskoj ulici u nedjelju navečer ubo 34-godišnjeg mladića, određen je istražni zatvor.



Tereti ga se da je nakon prepirke njegova 44-godišnjeg sina M.O. i susjeda D.S. (34) te susjedove 28-godišnje djevojke D.M.G., u nakani da ga liši života, zadao 34-godišnjaku nožem više reznih rana po rukama i ubodnu ranu ispod lijeve lopatične kosti s lakseracijom jetre. Te ozljede su za život opasne te je mladiću život spašen pravovoremenom liječničkom intervencijom.



Krvavi obračun u Tršćanskoj: 34-godišnjaku zaboli nož u leđa, ozlijeđene još dvije osobe



Splićanima u svađi se omilili noževi, bodu se i mladi i stari: samo u ovom mjesecu su se dogodila tri napada



Zbog kaznenog djela ubojstva u pokušaju nad 73-godišnjakom je otvorena istraga, a njegov odvjetnik Vinko Gulišija nam kaže da je njegovu branjeniku istražni zatvor određen zbog utjecaja na svjedoke kojih je četvero.



Gulišija nije htio dalje govoriti o predmetu, ali doznajemo da su svjedoci uhićenikov sin i nevjesta te ranjeni mladić i njegova djevojka i kada se oni ispitaju, nema prepreke da postupak protiv sebe ovaj bivši nautičar prati sa slobode.



U svojoj obrani Boris O. je rekao da je nož dužine četrdesetak centimetra uzeo iz šupe te ga je držao u desnoj ruci. U jednom trenutku dok se D.S. naguravao s njegovim sinom M.O., oštećeni 34-godišnjak se naglo bacio unatrag i leđima naletio na njegov nož. Tvrdi da nije imao namjeru ubosti oštećenika, ali se tako spletom okolnosti dogodilo i da u svom životu nikada nije ni došao na policiju, a kamoli na tužiteljstvo.



Između dvije strane postoji sukob oko okućnice u Tršćanskoj ulici koju i jedni i drugi svojataju te se zbog toga par godina vodi i imovinski spor, a policija je do sada zbog sukoba i trzavica intervenirala četiri puta do ovog konačnog tragičnog događaja.